Temat e rendit të ditës në takimin e G20-tës
Udhëheqësit e G20-tës mblidhen këtë javë në Francë ndërkohë që ekonomia globale vazhdon të kërcënohet nga një krizë tjetër ekonomike
Vendpushimi i Kanës njihet më së miri si qendër e miliarderëve, por këtë javë në rend të ditës do të jenë masat e ashpra ekonomike, ndërsa udhëheqësit e vendeve më të mëdha të industrializuar dhe organizata ndërkombëtare mblidhet aty për të diskutuar krizat ekonomike që mjegullojnë ekonominë botërore. 12 mijë forca policore franceze do të mbështeten nga forca speciale dhe ekipe me helikopterë për të mbajtur nën kontroll protestat e pritshme. Ndërkohë që nuk është zgjidhur ende krizave e borxheve, mund të ketë plot konflikte brënda suazave të takimit, thotë Stephanie Rickard e Shkollës Ekonomike të Londrës. Udhëheqësit evropianë ranë dakord javën e kaluar të arrijnë një marrëveshje për të ndalur përhapjen e krizës së borxheve. Në qendër të marrëveshjes është konsolidimi i fondit të Bashkimit Evropian për shpëtimin financiar. Europa po shikon për ndihmë nga lindja në vende si Kina. Nuk është ende e qartë nëse kinezët do ta shpëtojnë Europën, thotë Tobias Blattner i kompanisë Daiwa Capital Markets. Presidenti kinez Hu Jintao shkoi dje në Austri para se të shkonte në Kanë. Monedha kineze ka qënë për një kohë të gjatë objekt mosmarrëveshjesh në takimet e nivelit të lartë të G20-tës. Europa dhe Shtetet e Bashkuara e akuzojnë Pekinin se e mban artificialisht të ulët vlerën e juanit për të ndihmuar eksportet e veta. Pas euforisë së takimit të eurozonës javën e kaluar, investitorët presin hollësitë e marrëveshjes së G20-tës. Nëse hollësitë e marrëveshjes nuk janë të qarta, analistët paralajmërojnë se shkëndija e dritës ekonomike nga Brukseli do të shuhet me shpejtësi në rivierën franceze.